《游净寺遍参五百应真像》
明代·王弘诲

龙岩开净域，鹫岭凝香雾。层级凌虚空，危磴郁盘互。

象设诸天迥，铎响万灵附。奇怪意每殊，变幻理非塑。

向背绕慈航，深浅超梵度。龙蛇争翕熠，神鬼秘藏护。

忍草出芝田，昙花开玉树。五百与真如，三千了禅悟。

旷览结朋俦，恣意同骋步。回轩局微躬，巡檐眩反顾。

暂因惬所适，早已捐俗虑。不作解缨想，宁知舍筏喻。

愿言学无生，永證菩提路。

作者简介：（1542—?）明广东琼州定安人，字少传，号忠铭。嘉靖四十四年进士。选庶吉士，官至南京礼部尚书。初释褐，值海瑞廷杖下诏狱，力调护之。张居正当国，作《火树篇》、《春雪歌》以讽。有《天池草》、《尚友堂稿》。